Navaz: Neizvesna saradnja Pakistana i SAD
Analitičar Šudža Navaz kaže da će odgovor na pitanje da li je Pakistan imao ulogu u Bin Ladenovom ubistvu odrediti odnose dve zemlje
Direktor Centra za Južnu Aziju, Šudža Navaz, kaže da je smrću 54-godišnjeg Osame bin Ladena zaključeno jedno važno poglavlje u ratu protiv globalnog terorizma, ali da ta borba još uvek nije završena. Posle izjave predsednika Obame da je „saradnja sa Pakistanom pomogla američkim snagama da dođu do bin Ladena, ostalo je nejasno da li je Pakistan odigrao bilo kakvu ulogu u ubistvu lidera al-Kaide. Odgovor na to pitanje presudno će ublažiti postojeće tenzije, ili do kraja uništiti odnose dve zemlje, smatra Navaz. „ Strateški dijalog Sjedinjenih Država i Pakistana, koji je uspostavljen kako bi dve zemlje mogle da razmotre zajedničke ciljeve, prekinut je. Ali, posle afere sa Rejmondom Dejvisom i operacijama CIA-e unutar Pakistana, obe strane su nastojale da poprave poremećene odnose. U međuvremenu, smrt osnivača al-Kaide mogla bi privremeno da poveća opasnost od terorizma u Pakistanu, ali bi istovremeno mogla da poboljša stanje u Avganistanu, kaže naš sagovornik. Uprkos zategnutim odnosima, Sjedinjene Države i Pakistan zavise jedan od drugog u borbi protiv ekstremizma i terorizma, ističe Navaz. Pakistanski interesi za održavanje strateškog partnerstva veći su od američkih, zbog geografskog položaja zemlje, kao i znatne vojne i druge pomoći koju Vašington pruža Islamabadu, zaključio je Šudža Navaz.